Әҫәрҙә һүрәтләнгән ваҡиғалар үткән быуаттың 70–80-се йылдарына ҡарай һәм Башҡорт дәүләт медицина институты, уның етәкселеге тирәләй ойошҡан. Төп геройҙар – ректор Зыя Ислахов, өлкә комитет секретары Алламоратов, ҡурайсы Ғафуан Алсынбаев, доцент Мазһар Ҡотлояровтар йөҙөндә ҡайһы бер реаль шәхестәр һынландырылған кеүек булһа ла, романды ҡасандыр булып үткән хәл-күренештәр күсермәһе, замандың көҙгөһө тип әйтеп булмай. Бында автор фантазияһы, художестволы уйҙырма ғәйәт ҙур урын тота. “Таня-Таңһылыу” әҫәрендәге кеүек үк, яңы романында әҙип кинәйә, ишара алымдарын киң ҡулланып, милли интеллигенцияның һәм, ғөмүмән, милләттең булмышы, яҙмышы мәсьәләләрен ҡуҙғата.